CELEX: 32015R1367
Language: sl
Date: 2015-06-04 00:00:00
Title: Delegirana uredba Komisije (EU) 2015/1367 z dne 4. junija 2015 o spremembi Delegirane uredbe (EU) št. 807/2014 glede prehodnih določb o programih za razvoj podeželja za obdobje 2007–2013

8.8.2015   
            
            
               SL
            
            
               Uradni list Evropske unije
            
            
               L 211/7
            
         DELEGIRANA UREDBA KOMISIJE (EU) 2015/1367
   z dne 4. junija 2015
   o spremembi Delegirane uredbe (EU) št. 807/2014 glede prehodnih določb o programih za razvoj podeželja za obdobje 2007–2013
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (1), ter zlasti člena 89 Uredbe,
   ob upoštevanju naslednjega:
   
               (1)
            
            
               Z Delegirano uredbo (EU) št. 807/2014 (2) je bila razveljavljena Uredba Komisije (ES) št. 1974/2006 (3). Vendar člen 19 Delegirane uredbe (EU) št. 807/2014 določa, da se Uredba (ES) št. 1974/2006 še naprej uporablja za dejavnosti, ki se izvajajo v skladu s programi, ki jih je Komisija odobrila na podlagi Uredbe Sveta (ES) št. 1698/2005 (4) pred 1. januarjem 2014.
            
         
               (2)
            
            
               Člen 9 Uredbe (ES) št. 1974/2006 določa zgornjo mejo, do katere lahko države članice prenesejo prispevek EKSRP med prednostnimi osmi svojih programov za razvoj podeželja, in določa rok, v katerem lahko sporočijo take spremembe Komisiji in Komisija oceni navedene spremembe.
            
         
               (3)
            
            
               Nepretrgane gospodarske težave v državah članicah so znatno vplivale na uspešnost posebnih prednostnih osi v programih za razvoj podeželja za obdobje 2007–2013.
            
         
               (4)
            
            
               Pozno sprejetje pravne podlage za novo programsko obdobje je povzročilo znatno zamudo pri sprejetju programov za razvoj podeželja za obdobje 2014–2020, kar je državam članicam še dodatno zmanjšalo možnosti za podporo podeželskim gospodarstvom.
            
         
               (5)
            
            
               Da bi države članice lahko vlagale vsa možna sredstva v rast in delovna mesta, bi jim bilo treba omogočiti, da uporabijo sredstva, ki so že dodeljena v programih, ki jih sofinancira Unija.
            
         
               (6)
            
            
               Zato je primerno, da se poveča prožnost pri prenosih med osmi.
            
         
               (7)
            
            
               Delegirano uredbo (EU) št. 807/2014 bi bilo zato treba ustrezno spremeniti –
            
         SPREJELA NASLEDNJO UREDBO:
   Člen 1
   Členu 19 Delegirane uredbe (EU) št. 807/2014 se dodajo naslednji odstavki:
   
      „Glede prenosov med osmi se zgornja meja 3 % iz člena 9(2) in (4) Uredbe (ES) št. 1974/2006 dvigne na 5 %.
      Glede roka za sporočanje sprememb programa Komisiji se rok 31. avgusta 2015 iz člena 9(3) Uredbe (ES) št. 1974/2006 podaljša do 30. septembra 2015.
      Glede roka, v katerem Komisija oceni zahtevane spremembe, se štirimesečno obdobje iz člena 9(6) Uredbe (ES) št. 1974/2006 skrajša na tri mesece.“
   
   Člen 2
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 4. junija 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 487.
   
      (2)  Delegirana uredba Komisije (EU) št. 807/2014 z dne 11. marca 2014 o dopolnitvi Uredbe (EU) št. 1305/2013 Evropskega parlamenta in Sveta o podpori za razvoj podeželja iz Evropskega kmetijskega sklada za razvoj podeželja (EKSRP) in o uvedbi prehodnih določb (UL L 227, 31.7.2014, str. 1).
   
      (3)  Uredba Komisije (ES) št. 1974/2006 z dne 15. decembra 2006 o podrobnih pravilih glede uporabe Uredbe Sveta (ES) št. 1698/2005 o podpori za razvoj podeželja iz Evropskega kmetijskega sklada za razvoj podeželja (EKSRP) (UL L 368, 23.12.2006, str. 15).
   
      (4)  Uredba Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (UL L 277, 21.10.2005, str. 1).